Rīgā 2022. gada 30. septembrī

**LĒMUMS Nr. 54/1-1**

**Par valsts** **SIA “Latvijas Televīzija” Sabiedriskā pasūtījuma 2022.gada plāna**

**grozījumu apstiprināšanu**

Pamatojoties uz Sabiedrisko elektronisko plašsaziņas līdzekļu likuma 17.panta pirmās daļas 8.punktu, Sabiedrisko elektronisko plašsaziņas līdzekļu padomes (turpmāk – Padome) Nolikumu par sabiedriskā pasūtījuma finansējuma izlietojuma un atskaitīšanās principiem 11.5.punkta un 12.punkta noteikumiem,

ņemot vērā valsts SIA “Latvijas Televīzija” (turpmāk arī – LTV) 19.09.2022. vēstulē Nr. 86/1-5.2 iesniegtos priekšlikumus 2022.gada sabiedriskā pasūtījuma grozījumiem un vēstulei pievienotus dokumentus,

saskaņā ar 2022.gada 28.septembra Sabiedrisko elektronisko plašsaziņas līdzekļu padomes sabiedriskā elektroniskā plašsaziņas līdzekļa VSIA “Latvijas Televīzija” revīzijas komisijas ziņojumā (turpmāk – Ziņojums) noteikto un

ar 30.09.2022. LTV vēstuli Nr. 89/1-5.2. iesniegtos precizējumus,

Sabiedrisko elektronisko plašsaziņas līdzekļu padome (turpmāk – Padome),

**konstatē**:

Grozījumi nepieciešami atbilstoši aktuālajai situācijai, kā arī saskaņā ar Ministru kabinetā un Finanšu ministrijā apstiprinātajiem rīkojumiem, saskaņā ar kuriem LTV 2022.gadam papildus tika piešķirti līdzekļi 1 081 015 *euro* apmērā:

1) 459 558 *euro* - lai nodrošinātu LTV multimediālā satura izveides, satura pieejamības un video pēc pieprasījumu kapacitātes stiprināšanu;

2) 33 000 *euro* - lai stiprinātu sabiedrisko mediju klātbūtni Latgalē, izveidojot Latvijas Televīzijas reģionālā korespondenta un video operatora un LSM.LV reģionālā korespondenta amata vietas;

3) 588 457 *euro* - lai segtu izdevumus par papildu satura izveidi un izplatīšanu LTV programmās saistībā ar Krievijas Federācijas izraisīto karu Ukrainā un informatīvās telpas drošības nodrošināšanu 2022. gadā.

Pirmajā pusgadā, lai operatīvi atspoguļotu karadarbības norisi Ukrainā un tādējādi pildītu sabiedrisko pasūtījumu, tika atvēlēti būtiski papildus līdzekļi ziņu žanra, informatīvi analītiska un sabiedriski politiska žanra satura vienībām, tādējādi pārplānojot un samazinot citu žanru budžetus.

Otrajā pusgadā, saņemot papildus finansējumu no valsts budžeta saistībā ar notikumiem Ukrainā, kā arī multimediālā satura izveidei un sabiedrisko mediju klātbūtnes stiprināšanai Latgalē, palielināts satura vienību skaits attiecīgos žanros. Vērtību orientējošo un kultūras raidījumu klāstā palielināts “Teātris.zip” ierakstu skaits, jo Covid-19 pandēmijas laikā tika samazināti plānotie raidījumi.

Otrajā pusgadā vairs nav iespējams palielināt bērnu raidījumu skaitu, kas tika koriģēts, pārdalot resursus papildus saturam saistībā ar karu Ukrainā.

Sporta žanra raidījumu plānā veiktas izmaiņas, ņemot vērā papildus izdevumus Olimpisko spēļu atspoguļošanā pirmajā pusgadā.

LTV Sabiedriskajā pasūtījumā 2022. gadam labota nodaļa “Mērķa izpildes indikators: sabiedriskā labuma rezultāti”,

 **nolemj**:

1. Apstiprināt grozījumus valsts SIA “Latvijas Televīzija” sabiedriskā pasūtījuma 2022.gada plānā un uzdot revīzijas komisijai turpināt seko līdzi 2022.gada sabiedriskā pasūtījuma izpildei.
2. Informēt par šo lēmumu valsts SIA “Latvijas Televīzija” valdi.
3. Par atbildīgo Padomes locekli šī lēmuma izpildes kontrolei noteikt Jāni Eglīti.

Lēmums (bez pielikumiem) sagatavots un parakstīts elektroniski uz 2 (divām) lapām.

*Pielikumā:*

1. *Sabiedriskais pasūtījums 2022.gadam ar grozījumiem;*
2. *Sabiedriskā pasūtījuma plāns un izpilde 2022. gadā VSIA “Latvijas Televīzija” (Pielikums nr.1),* *Excel datne;*
3. *Sabiedriskā pasūtījuma digitālā satura un auditoriju gada plāns un izpilde (Pielikums nr.1.2.a), Excel datne;*
4. *Sabiedriskā pasūtījuma digitālās platformas LSM.LV satura uzskaites plāns un izpilde (Pielikums nr.1.2.b.), Excel datne;*
5. *Plānotā un faktiskā naudas plūsma un darbības rādītāji ( Pielikums nr.2), Excel datne.*

**Padomes priekšsēdētājs (*paraksts*)\* Jānis Siksnis**

\*DOKUMENTS PARAKSTĪTS AR DROŠU ELEKTRONISKO PARAKSTU UN SATUR LAIKA ZĪMOGU